Christopher John Pincher
Chris Pincher er en britisk konservativ politiker. Han har været medlem af Underhuset i Det Britiske Parlament siden 2010. I sin politiske karriere har han beklædt flere ministerposter, heriblandt boligminister i Boris Johnsons regering fra 2020-21, og han har i flere omgange være én af partiets indpiskere (whips).
Chris Pincher har en universitetsuddannelse i historie fra London School of Economics (LSE) og arbejdede i en længere årrække som IT-konsulent før han gik ind i politik.
Indtil 30. juni 2022 var Chris Pincher medlem af den konservative parlamentsgruppe i Underhuset, men måtte forlade denne efter en sag om upassende seksuel adfærd i stærkt beruset tilstand. Han har siden været løsgænger i Underhuset. Sagen var stærkt medvirkende til at Boris Johnson måtte trække sig fra posten som premierminister, idet den førte til afsløring af en række andre lignende overtrædelser fra Chris Pincher gennem en længere årrække. Boris Johnson forsøgte at holde hånden over Chris Pincher. Da det imidlertid blev afsløret, at Boris Johnson som premierminister i 2017 var blevet orienteret om Pinchers sager, men alligevel udpegede ham til indpisker, forsøgte han først at benægte dette, men måtte efterfølgende indrømme at har var blevet orienteret. Dette var stærkt medvirkende til at få et større antal ministre og andre konservative tillidsfolk til at trække sig fra deres poster, hvilket til sidst gjorde Boris Johnsons situation uholdbar, hvorefter han den 7. juli 2022 annoncerede sin tilbagetræden.